En badmintonketcher og et billede. Det er, hvad de to borgmesterkandidater fra Venstre og Socialdemokratiet har taget med i byrådssalen i Aalborg Kommune, hvor TV2 Nord har inviteret til en anderledes valgdebat. Hvem, der har medbragt hvad, og hvorfor, vender vi tilbage til. Se “Kampen om borgmesterstolen” fra Aalborg her: Aalborg Kommune er Nordjyllands største kommune med 219.509 indbyggere, og i knap otte år har Thomas Kastrup-Larsen fra Socialdemokratiet siddet ved roret. Ved kommunalvalget i 2017 fik Socialdemokratiet 48,7 procent af stemmerne. Over halvdelen af krydserne ved Socialdemokatiet blev sat ud for Thomas Kastrup-Larsens navn. For Thomas Kastrup-Larsen er den vigtigste opgave som borgmester at få hele kommunen til at arbejde sammen. Hvis han bliver genvalgt som borgmester, er en af hans toppriorieter at skaffe flere job i Aalborg Kommune. Og så er klimaet også højt på listen. - Vi skal gå markant ind i klimaudfordringen og være europæiske mestre i grøn omstilling, opfinde mange nye produkter og få CO2-neutral fjernvarme, siger han. Jan drømmer om historisk magtskifte I knap 100 år har skiftende borgmestre fra Socialdemokratiet sat sig i den eftertragtede borgmesterstol i Aalborg Kommune. Jan Nymark Thaysen fra Venstre mener, at det er på tide, at stolen skifter hænder - eller bagdel, om man vil. For Jan Nymark Thaysen er borgernes tillid det absolut vigtigste, man kan have som borgmester. - Og så skal man være god til at kommunikere hvilken retning, man gerne vil sætte for byen og dens udvikling, siger han. Han fremhæver klimaet som noget af det vigtigste at handle på politisk. - Vi har en klimadagsorden, der virkelig presser os. Frem for blot at snakke, så skal vi skabe handling på klimaområdet. Derudover skal vi have skabt en tillid mellem borgerne og de politiske processer, så vi kan løfte os i fællesskab, siger han. Kunst og kultur gør glad I "Kampen om borgmesterstolen" har hver kandidat en ting med, der betyder noget helt særligt for dem. Thomas Kastrup-Larsen har taget et billede med, lavet af kunstneren Nils Sloth. Billedet forestiller musikeren PJ Harvey. - Billedet betyder ret meget for mig. Jeg holder rigtig meget af PJ Harvey. Jeg kan godt lide musik, der kradser lidt og udfordrer mig, siger Thomas Kastrup-Larsen. Han går op i kunst og kultur, og det er billedet et symbol på. - Jeg er mere end mit arbejde. Kunst og kultur gør, at jeg får tid til eftertanke - og så gør det mig glad, siger han. Ketcher minder om afdød far Jan Nymark Thaysen har taget en badmintonketcher med. En ketcher, der har fulgt ham i næsten 40 år, og som betyder noget helt særligt. - Jeg mistede min far i en ung alder. Ketcheren købte han til mig, da jeg var 12 år gammel. Den ligger mit hjerte nær, fortæller han. Samtidig repræsenterer badmintonketcheren også idræt, som både betyder noget i Jan Nymark Thaysens personlige og politiske liv. - Bevægelse, motion og forebyggelse frem for behandling fylder absolut også på min politiske dagsorden, siger han. 18 kandidater mødes I "Kampen om borgmesterstolen" mødes to kandidater i alle de ni primære nordjyske kommuner. Det er Katja Schlaikier, der styrer slagets gang. Otte af de ni ”Kampen om borgmesterstolen” bliver vist om aftenen i forbindelse med TV2 Nords 22-nyheder på følgende dage: 1/11 Vesthimmerland 2/11 Aalborg 3/11 Jammerbugt 4/11 Frederikshavn 8/11 Mariagerfjord 9/11 Hjørring 10/11 Brønderslev 11/11 Rebild ”Kampen om borgmesterstolen” fra Læsø bliver vist som den sidste søndag 14/11 i en udvidet nyhedsudsendelse på TV2 Nord, som kører fra cirka kl. 19.30 til kl. 20.30.

Opsummering:
Venstremanden Jan Nymark Thaysen og socialdemokraten Thomas Kastrup-Larsen vil begge sidde i borgmesterstolen i Aalborg Kommune. Mød kandidaterne her.